F. Devínsky, poslanec: (2006-12-06):
Ja sa zameriam predovšetkým na kapitolu ministerstva školstva. Na prvý pohľad by sa zdalo v regionálnom školstve, že navýšením o tých 711 mil., 2,1 %, o tých 900 mil. ja budem potom hovoriť trošku neskôr, regionálne školstvo nedopadlo až tak zle. Problém je však v tom, že len na valorizáciu bude treba 869 mil. a tieto prostriedky nie sú vo Všeobecnej pokladničnej správe. Možno by sme mohli povedať, že dobre, teda zvyšujú sa mzdy a platy, len treba hneď povedať, že na úkor čoho. Áno. (Smiech v sále.) Čo sa smeješ, pán poslanec? Ja viem, čo mám robiť. (Odpoveď z pléna.) No dobre. No ja nebudem strácať teraz čas týmito diskusiami, lebo ak hovoríme, že na úkor čoho, tak treba povedať aj, že rozvoju z 811 mil. sa zobralo toľko, že ostalo tam len 30 mil. Napriek predpokladanej 3,1-percentnej inflácii, o tom tu už bola reč, dochádza naozaj k reálnemu poklesu v regionálnom školstve. Čiže celé to navýšenie, tak ako povedal aj pán poslanec Gyurovszky, sa vlastne preje. A nebude sa dať skade brať, pretože položka tovary a služby, ktoré sú určené na prevádzku v kapitole ministerstva školstva, sa znižuje o 718 mil. na 80 % stavu roku 2006. Je pravdou, že pozmeňujúci návrh v časti IV skupine A bode 16 navyšuje rozpočet regionálneho školstva o 900 mil., to však stačí vykryť len ten deficit vo valorizácii a pokles v tovaroch a službách. Keby situácia nebola taká vážna, bolo by úsmevné porovnať citát z programového vyhlásenia s realitou, pretože ten citát hovorí, že vláda vytvorí podmienky na skvalitnenie výchovy a vzdelávania na všetkých typoch škôl a z tohto dôvodu finančne podporí učebnicovú literatúru. Realita je taká, že v navrhovanom rozpočte sa v porovnaní s rokom 2006 znižujú výdavky na učebnice o 38 mil. Ako dopadla informatizácia. Zase budem citovať: „Vláda považuje formovanie a rozvoj informačnej spoločnosti za jeden zo základných predpokladov vytvárania vedomostnej spoločnosti. A cielene bude zvyšovať informačnú gramotnosť občanov.“ Ale tento cieľ sa bude veľmi ťažko dosahovať, pretože napr. v Infoveku, ako to tu už  odznelo, idú výdavky dole o 50 %, o 180 mil. korún bude menej. Vysoké školy dopadli relatívne zle, lebo navýšenie v programe Vysokoškolské vzdelávanie je síce 516 mil., ale pre vysoké školy samotné ide len 286 mil. a budú potrebovať len na valorizáciu 440 mil. a, samozrejme, negatívny vplyv predpokladanej 3-percentnej inflácie. Ako tu už odznelo, a budeme to opakovať, lebo opakovanie je matka múdrosti, najhoršie dopadol výskum a vývoj. Kým v predchádzajúcich programoch bolo vidieť aspoň nejaký virtuálny nárast, tu sa už rozpočet ani nesnaží predstierať akýsi pokrok. A celkovo klesli výdavky na výskum zo 7,7 mld., budem zaokrúhľovať, na 7,1 mld. Presné čísla, samozrejme, máme. K tomu naozaj nemáme čo dodať, možno len citát z programového vyhlásenia, že „vláda prijme konkrétne opatrenia na podporu výskumu a vývoja v súlade so súčasnými trendmi v krajinách Európskej únie“. No ak by teda mala dostáť svojim slovám, tak potom by nemala krátiť, ale mala by, samozrejme, pridávať, pretože hovorí to aj Slovenská rektorská konferencia, ktorá jednomyseľne prijala nasledovnú výzvu: „Slovenská rektorská konferencia vyzýva vládu, aby v oblasti financovania vysokoškolského vzdelávania, vedy a výskumu napĺňala ciele Lisabonskej stratégie aj v rozpočte na rok 2007. Podľa dostupných informácií návrh rozpočtu nie je v tejto oblasti rozvojový, ale stagnačný a dostatočne nezohľadňuje ani len dynamiku rastu HDP. Rektorská konferencia vyzýva vládu, aby navýšila rozpočet vysokých škôl a vedy do roku 2010 na 39 mld. a vo výskume na 18,6 mld. Teda rektori žiadajú ročne navýšenie nielen 516 mil., ale v priemere o 7 mld. na vysoké školy a na vedu o 2,8 mld.“ Rád by som pripomenul aj dnešný prejav pána prezidenta, kde sa hlava štátu veľmi jasne vyjadrila v prospech podpory výskumu a inovácií. A ja pochybujem, že bude potešený navrhovaným znížením výdavkov na výskum. Čas pomaly vypršal. (Reakcie z pléna.) No môžeme pokračovať, samozrejme, ďalej, len k takému veľmi dôležitému bodu by som sa chcel dostať, lebo veľmi sa návrh rozpočtu a rozpočet spolieha na európske peniaze. Našťastie pred dvoma dňami sme mali rokovanie výboru, na ktorom boli štátny tajomník ministerstva financií, vedúci úradu ministerstva školstva, štátny tajomník ministerstva práce, sociálnych vecí... (Prerušenie vystúpenia predsedajúcim.)